એકવીસ એકવીસ નકોરડા ઉપવાસ કરીને લંઘનચિકિત્સા ચાલુ હોય એવા દિવસોમાં પણ બિનચૂક નિયમિત મિલે જનાર-જઈ શકનાર હરિનારાયણે થોડો સમય મુંબઈમાં વાંદરા, પાલી હીલ ઉપરના એમના ‘ઇલા’ બંગલામાં ગુરુ દત્તાત્રેયની જેમ શ્વાનો વચ્ચે, શુદ્ધ સારસ્વતની જેમ પુસ્તકો વચ્ચે ગાળ્યો. કોઈ મળવા જાય તો પહેલા શ્વાનો વીંટળાઈ વળે ને પછી હરિનારાયણ આચાર્ય. શ્વાનો વચ્ચે ઘેરાઈને એ શ્વાનો વિષેના કોઈ શાસ્ત્રીય પુસ્તકનો અભ્યાસ કરતા હોય યા નોંધો ટપકાવતા હોય.